Օգտուելով այն պատեհութենէն, որ Անկախ Հայաստանի արխիւներուն պատկառելի մասը կը գտնուի «Հայրենիք» Հաստատութեան շէնքին մէջ, կազմակերպողները յատուկ խնամքով այցելուներուն առջեւ ցուցադրած էին տասնեակէ մը աւելի նմոյշներ, որոնք կը վերաբերէին նորանկախ Հանրապետութեան զինուորական, դիւանագիտական, տնտեսական, ընկերային եւ այլ բնագաւառներու: Անոնց ընդմէջէն փոքրիկ պատկեր մը կը տրուէր այն բազում դժուարութիւններէն, զոր դիմագրաւած էր աւերակներէ ծնունդ առած հայոց պետութիւնը: Իւրաքանչիւր նմոյշի վրայ զետեղուած էր նաեւ անգլերէն կարճ բացատրութիւն մը տուեալ փաստաթուղթի մասին: